AEONTS ดีดกลับกว่า 6% หลังร่วง 4 วันติด ฟากโบรกฯแนะ “ซื้อ” ชูเป้า 162.50 บ.
AEONTS ดีดกลับกว่า 6% หลังร่วง 4 วันติด ฟากโบรกฯแนะ "ซื้อ" ชูเป้า 162.50 บ. โดยปิดตลาดวันนี้ ราคาอยู่ที่ 160.50 บาท บวก 9.50 บาท หรือ 6.29% สูงสุดที่ 161.50 บาท ต่ำสุดที่ 151.50 บาท ด้วยมูลค่าซื้อขาย 119.39 ล้านบาท
18 พ.ค. 2561

ผู้สื่อข่าวรายงานว่า ราคาหุ้นบริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS ปิดตลาดวันนี้ ราคาอยู่ที่ 160.50 บาท บวก 9.50 บาท หรือ 6.29% สูงสุดที่ 161.50 บาท ต่ำสุดที่ 151.50 บาท ด้วยมูลค่าซื้อขาย 119.39 ล้านบาท

ทั้งนี้ ราคาหุ้น AEONTS ปรับตัวขึ้น คาดว่านักลงทุนเข้าซื้อเก็งกำไรหลังราคาหุ้นปรับตัวลงต่อเนื่อง 4 วันติด นับตั้งราคาหุ้นอยู่ที่ระดับ 166 บาท เมื่อวันที่ 14พ.ค.2561
สำหรับปัจจัยที่ส่งผลให้ราคาหุ้นปรับตัวเพิ่มขึ้นในวันนี้ คาดว่ามาจากการที่ AEONTS จับมือกับ THAI เปิดตัวบัตรเครดิตอิออน รอยัล ออร์คิด พลัส เวิลด์ มาสเตอร์การ์ด เพื่อเจาะกลุ่มลูกค้าที่มีแนวโน้มรายได้เติบโตสูง จึงคาดว่าจะส่งผลดีต่อรายได้ของธุรกิจ
นายคิโยะยะซึ อะซะนุมะ กรรมการผู้จัดการ AEONTS เปิดเผยว่า บริษัทร่วมกับบริษัท การบินไทย จำกัด (มหาชน) หรือ THAI เปิดตัว “บัตรเครดิตอิออน รอยัล ออร์คิด พลัส เวิลด์ มาสเตอร์การ์ด” รองรับลูกค้ากลุ่มเป้าหมายที่มีรายได้ตั้งแต่ 70,000 บาท/เดือนขึ้นไป ซึ่งเป็นกลุ่มที่มีแนวโน้มการเติบโตของรายได้อย่างต่อเนื่อง แต่ขณะเดียวกันก็ยังคงมองหาความคุ้มค่าและสิทธิประโยชน์ต่าง ๆ ที่สามารถเติมเต็มไลฟ์สไตล์การใช้ชีวิตในระดับพรีเมี่ยมได้ โดยคาดปีแรกจะมีผู้ถือบัตรกว่า 5,000 ใบ
“บัตรเครดิตอิออน รอยัล ออร์คิด พลัส เวิลด์ มาสเตอร์การ์ด ภายใต้แนวคิด “สู่โลกอิสระของการเดินทาง” จะช่วยตอบโจทย์ลูกค้าระดับพรีเมี่ยม นักธุรกิจ และผู้รักการเดินทางที่มีไลฟ์สไตล์การใช้ชีวิตระดับเวิลด์คลาส” นายคิโยะยะซึ กล่าว
โดยบัตรเครดิตอิออน รอยัล ออร์คิด พลัส เวิลด์ มาสเตอร์การ์ด พร้อมนำผู้ถือบัตรสู่อิสระแห่งการเดินทางทั่วโลก ด้วยสิทธิประโยชน์เหนือระดับ โดยทุกการใช้จ่าย 15 บาท แลกรับ 1 คะแนนไมล์สะสม เมื่อใช้จ่ายเป็นสกุลเงินต่างประเทศ พร้อมรับเครดิตเงินคืนสูงสุด 36,000 บาท/ปี จากยอดการใช้จ่ายทั่วโลก และคุ้มยิ่งกว่าเมื่อซื้อบัตรโดยสารการบินไทยชั้นธุรกิจ แลกรับเครดิตเงินคืน 50%
สำหรับบัตรโดยสารใบที่ 2 พร้อมมอบความสะดวกสบายระหว่างการเดินทางด้วยบริการห้องพักรับรองพิเศษ รอยัล ซิลค์ เลาจน์ ณ ท่าอากาศยานสุวรรณภูมิ รวมถึงห้องรับรองพิเศษในเครือ LoungeKey ณ ท่าอากาศยานชั้นนำกว่า 850 แห่งทั่วโลก
นอกจากนี้ยังมีบริการเลขาส่วนตัว AEON Personal Assistant ที่พร้อมให้บริการตลอด 24 ชั่วโมงทั่วโลก และมอบความคุ้มครองในชีวิตและทรัพย์สินด้วยแผนประกันอุบัติเหตุระหว่างการเดินทางในวงเงินสูงสุด 31 ล้านบาท การชดเชยกรณีกระเป๋าสตางค์และทรัพย์สินในกระเป๋าสูญหายหรือถูกขโมย หรือเมื่อได้รับความเสียหายจากการซื้อสินค้าผ่านช่องทางออนไลน์
ด้าน บล.ฟินันเซีย ไซรัส ระบุในบทวิเคราะห์ (18 พ.ค.) แนะนำระยะสั้น“ซื้อ” AEONTS แนวรับ 149 บาท แนวต้าน 157.50/162.50 และ Stop loss 145.50 บาท โดยในภาพราย 240 นาที เครื่องมือ RSI กำลังฟื้นตัวจากโซน Oversold ประกอบแท่งเทียนเกิดรูปแบบ Hammer ซึ่งเป็นสัญญาณบวกในทางเทคนิค มีโอกาสได้เห็นการดีดกลับในรอบสั้นนี้
 